
Narva linna Kudruküla piirkonna teemaplaneeringu ja keskkonnamõju strateegilise hindamise algatamine 

1. Asjaolud ja menetlemise käik
Narva linna Kudruküla piirkonna teemaplaneeringu ja keskkonnamõju strateegilise hindamise algatamise ettepaneku on esitanud Arhitektuuri- ja Linnaplaneerimise Amet. Eelnevalt oli  Kudruküla piirkonna üldplaneering ja keskkonnamõju strateegiline hindamine algatatud Narva Linnavolikogu 18.12.2008 otsusega nr 386, kuid pole tänaseks realiseeritud, mistõttu on selle lähteülesanne aegunud. Samuti on Narva Linnavolikogu 24.01.2013 otsusega nr 3 kehtestatud Narva linna üldplaneering, mis on aluseks igasugusele planeerimis-, projekteerimis- ja ehitustegevusele ning arengukavade ruumiliste osade koostamisele (s.h. käesoleva otsusega algatavale Kudruküla piirkonna üldplaneeringule). Narva linna üldplaneeringu menetluse käigus on läbi viidud ka keskkonnamõju strateegiline hindamine, mis on heakskiidetud Keskkonnaameti poolt 15.03.2009 kirjaga nr V6-8/1995.

Narva Linnavolikogu kinnitas 2008.a linnaeelarvest 3,2 mln krooni (204 517,28 eurot) aiandusühistute välisvalgustuse ja teede renoveerimise ning maaparanduse projektide kaasfinantseerimiseks. Linnavolikogu kinnitas nende vahendite kasutamise Korra. Tänaseks on eraldatud vahenditest reserveeritud 380 000 krooni (24 286,43 eurot) ning Linnavolikogu tegi Korra muudatused, mis võimaldavad finantseerida puuraukude planeerimist ja projekteerimist. 
Teemaplaneeringu eesmärgiks on aiandusühistute infrastruktuuri arendamine arvestades maakasutust ja keskkonnatingimusi ning veevarustuse ja kanalisatsiooni lahendamine.
Planeeritava ala pindala on ca 508,5 ha.

Planeeringuala kontaktala on määratud vastavalt lisale 1. 
Keskkonnamõju hindamise ja keskkonnajuhtimissüsteemi seaduse (KeHJS) kohaselt kui planeeringuga kavandatav tegevus võib kaasa tuua olulise keskkonnamõju avaldumise, tuleb keskkonnamõju järgi planeeringule algatada keskkonnamõju strateegilist hindamist (KSH). KSH-d korraldatakse strateegiliste planeerimisdokumentide koostamise käigus KeHJS § 33 lõikes 1 punktides 1-4 nimetatud juhtudel. 29.08.2005. a Vabariigi Valitsuse määruses nr 224 on täpsustatud tegevusvaldkondade loetelu, mille korral tuleb anda keskkonnamõju hindamise vajalikkuse eelhinnang. Antud tegevus kuulub määruse § 13 p 2 loetletud tegevuste hulka (infrastruktuuri ehitamine).
Vastavalt KeHJS § 33 lõikele 6 KSH vajalikkuse üle otsustamisel küsiti seisukohta Keskkonnaametilt. Keskkonnaamet esitas oma arvamuse 21.03.2013 kirjaga nr V-6-8/13/6687-2, et seisukoht KSH algatamise vajalikkuse kohta võib võtta ainult pärast KSH eelhinnangu tulemuste selgumist. Koostatud eelhinnang (Töö nr 1872/13, OÜ Hendrikson & Ko) andis ülevaate Kudruküla piirkonna veevarustusest ja veevarudest, mõjust pinna- ja põhjaveele kvaliteedist, sotsiaalsetest aspektidest ja mõjust inimese tervisele. Eelhinnangut saadeti ka Keskkonnaametile ja Terviseametile tutvumiseks ja seisukoha andmiseks.

Keskkonnaamet esitas oma arvamuse 24.05.2013 kirjaga nr V 6-8/13/6687-4: Kudruküla planeeringu ellurakendamisega võib kaasneda oluline kaudne negatiivne keskkonnamõju ning antud planeeringule tuleb teostada KSH. Tuleb analüüsida ja võrrelda Kudruküla aiandusühistute infrastruktuuri arendamise alternatiive, samuti tegevuse ja selle lähiala maakasutust ja keskkonnatingimusi, arvestades tegevuse riske ja mõju iseloomu, selgitada tegevusega kaasnevate avariiolukordade esinemise võimalikkust ja tõenäosust ning tagajärgi. 

Terviseamet esitas oma arvamuse 22.05.2013 kirjaga nr 9.3-4/4824: tuleb hinnata Kudruküla suvilapiirkonna veevarustuse rajamisega kaasnevat negatiivset mõju pinnavee seisundile, mis võib ohustada kasutusele jäävate kaevude veekvaliteeti.

Arvestades saadud seisukohti ja KSH eelhinnangu tulemusi tuleb algatada Kudruküla teemaplaneeringu KSH.
2. Õiguslikud alused
2.1.  Vastavalt kohaliku omavalitsuse korralduse seaduse § 22 lõike 1 punkti 31 kohaselt on linna üldplaneeringu algatamine volikogu ainupädevus.
2.2.  Vastavalt Planeerimisseaduse § 10 lõikele 4 üldplaneeringu koostamise algatab ja koostamist korraldab kohalik omavalitsus.
2.3. Vastavalt Narva linna põhimääruse punktile 4.4.27 on linnavolikogu pädevuses üldplaneeringu algatamine, kehtestamine ja tühistamine.

2.4.  Vastavalt Narva linna ehitusmääruse § 5 lõike 8 punktile linnavolikogu algatab linna või selle osa üldplaneeringu.
2.5. Planeerimisseaduse § 8 lõike 2 punkti 2 kohaselt üldplaneeringu võib koostada teemaplaneeringuna kehtiva üldplaneeringu täpsustamiseks ja täiendamiseks vastavalt käesoleva paragrahvi lõikes 3 nimetatud ülesannetele.
2.6. Planeerimisseaduse § 8 lõike 9 kohaselt üldplaneeringu koostamisel võetakse arvesse keskkonnamõju strateegilise hindamise tulemusi. 

2.7.  Vastavalt Keskkonnamõju hindamise ja keskkonnajuhtimissüsteemi seaduse § 33 lõike 1 punktile 2 korraldatakse keskkonnamõju strateegilist hindamist strateegilise planeerimisdokumendi koostamise käigus, kui see dokument on üleriigiline, maakonna- või üldplaneering.

 2.8.  Haldusmenetluse seaduse § 68 lõike 2 kohaselt otsustab haldusakti kehtetuks tunnistamise haldusorgan, kelle pädevuses oleks haldusakti andmine kehtetuks tunnistamise ajal.
3. Narva Linnavolikogu otsus
Algatada Narva linna Kudruküla piirkonna teemaplaneering ja keskkonnamõju strateegiline hindamine ning kinnitada planeerimise lähteülesanne järgmiselt:
3.1. Lähteülesanne
Üldandmed:
· Korraldaja: Narva LV Arhitektuuri- ja Linnaplaneerimise Amet.

· Planeeringu asukoht: Narva linna Kudruküla piirkond.

· Lähteülesanne on kehtiv kuni 2 aastat alates otsuse jõustumisest.
· Teemaplaneeringu juhtfunktsioonid siduda maakasutuse sihtotstarvetega, mis on toodud Eesti Vabariigi Valitsuse 23.10.2008.a määruses nr 155 „Katastriüksuse sihtotstarvete liigid ja nende määramise kord“.

· Planeeringu teksti koostamisel juhinduda planeerimisseaduse terminoloogiast. 

· Kehtestatud teemaplaneering on aluseks edaspidiste detailplaneeringute menetlemisel.

3.2. Planeeringu ülesanne ja eesmärk:

· aiandusühistute infrastruktuuri arendamine;

· lahendada veevarustus optimaalse arvu puurkaevudega;

· lahendada kanalisatsioon;

· maa- ja veealade üldiste kasutamis- ja ehitustingimuste määramine;

· kavandatava ruumilise arenguga kaasneda võivate majanduslike ja sotsiaalsete mõjude ning looduskeskkonnale avalduvate mõjude hindamine ning selle alusel säästva ja tasakaalustatud ruumilise arengu tingimuste seadmine;

· teede- ja tänavate ning liikluskorralduse üldiste põhimõtete seadmine;

· põhiliste tehnovõrkude ja trasside ja tehnorajatiste asukoha määramine;

· muudest seadustest ja teistest õigusaktidest tulenevate maakasutus- ja ehitustingimuste kajastamine planeeringus;

· teemaplaneeringu eesmärk peab olema maakasutustingimuste seadmine. Tuleb anda tulevikku suunatud ning praegust olukorda arvestav lahendus aiandusühistutele, kuivõrd aiandusühistute funktsioon on ajaga muutumas suvilarajoonidest aastaringselt elatavateks individuaalelamu rajoonideks;

· Narva linna Kudruküla piirkonna teemaplaneeringu koostamisel tuleb läbi viia keskkonnamõju strateegiline hindamine vastavalt keskkonnamõju hindamise ja keskkonnajuhtimissüsteemi seadusele. Keskkonnamõju strateegilise hindamise tulemused kuuluvad arvestamisele teemaplaneeringu koostamise käigus.

3.3. Narva linna Kudruküla piirkonna üldplaneeringu koostamisel tuleb arvestada järgmiste planeeringute ja arengukavadega:

· Riiklikud arengukavad,

· Ida-Virumaa maakonnaplaneering,

· Ida-Viru maakonnaplaneeringu teemaplaneeringud „Asustust ja maakasutust suunavad keskkonnatingimused“, „Ida-Viru Sotsiaalne Infrastruktuur“, „Ida-Virumaa tehniline infrastruktuur“, „E20T1 Tallinn - Narva trassikoridori täpsustamine Jõhvi - Narva lõigus ja Vodava - Riigiküla (Narva ümbersõit) trassikoridori määramine“

· Maakondlikud arengukavad,

· Ida-Virumaa arengukava 2014-2020,

· Naaberomavalitsuste Vaivara valla ja Narva-Jõesuu üldplaneeringud,

· Narva linna üldplaneering,

· Narva linna tööstuspiirkonna linnaosa üldplaneering,

· Narva Vanalinna linnaosa üldplaneering,

· Narva linna arengukava,

· Narva linna transpordi arengukava,

· Narva linna haljastuse arengukava,

· Narva linna haljastuse klassifikatsioon ja hooldusnõuded.

3.4. Nõuded koostatavale planeeringule:

3.4.1 Planeeringu põhilahenduse aluskardina kasutada Eesti põhikaarti Narva linna territooriumi kohta 1:10 000.

3.4.2 Planeeringu koostamisel võtta arvesse keskkonnamõju strateegilise hindamise tulemusi.

3.4.3 Kudruküla piirkonna planeering tuleb koostada, avalikustada, kooskõlastada ja vormistada vastavalt Planeerimisseadusele. Planeeringu koostamise käigus tuleb korraldada mitmeid avalikke arutelusid ning lähtekohtade tutvustusi.

3.4.4 Planeeringus peavad olema esitletud vastavalt tekkivatele vajadustele erineva iseloomuga teemakaardid.

3.4.5 Käesoleva planeeringu koostamisega samaaegselt tuleb läbi viia keskkonnamõju strateegiline hindamine.

3.5. Planeeringu esitamine ja kooskõlastamine:
3.5.1 Lõplik planeeringu kaust koos nõutavate kooskõlastustega esitada Narva Linnavalitsuse Arhitektuuri- ja Linnaplaneerimise Ametile kuues (6) eksemplaris paberkandjal ja ühes eksemplaris elektronkandjal (seletuskiri – rtf, pdf; joonised – dwg või dxf ning pdf) kehtestamiseks.

3.5.2 Planeeringu eelnõu kooskõlastamisel lähtuda Planeerimisseaduse § 17 lõige 2 punktidega 2 ja 3 kehtestatud nõuetest. Planeeringu riigiasutuste või maakonna keskkonnateenistusega kooskõlastamise vajaduse määrab Ida-Viru Maavanem. Kõik kooskõlastused lisada planeeringukausta.

3.6. Teemaplaneering kooskõlastada:

· Ida-Viru Maavalitsus,
· Keskkonnaameti Viru regioon,

· Keskkonnaministeerium,

· Maa-Amet,

· Ida Päästekeskus,

· Ida-Viru Tervisekaitsetalitus,

· Maanteeamet,

· Narva Linnavalitsuse Arhitektuuri- ja Linnaplaneerimise Amet,
· Narva Linnavaitsuse Arenduse- ja Ökonoomikaamet,
· AS Narva Vesi,

· Politsei- ja Piirivalveamet,

· Planeeringualasse jäävate ja seda teenindavate tehnovõrkude valdajad.
Koostöö tulemusel tekkinud olulised seisukohad tuleb esitada planeeringu koostajal Narva Linnavalitsuse Arhitektuuri- ja Linnaplaneerimise Ametile kirjalikult.

4. Rakendussätted
4.1. Tunnistada Narva Linnavolikogu 18.12.2008 otsus nr 386 „Narva linna Kudruküla piirkonna üldplaneeringu ja keskkonnamõju strateegilise hindamise algatamine“ kehtetuks.
4.2. Narva linna Kudruküla piirkonna teemaplaneeringu keskkonnamõju strateegilise hindamise algatamise otsusega saab tutvuda Narva Linnavalitsuse Arhitektuuri- ja Linnaplaneerimise Ametis vastuvõtuaegadel- esmaspäeviti kell 13.00-17.00; kolmapäeviti 10.00-12.00 ja 13.00-17.00.
4.3. Narva LV Arhitektuuri- ja Linnaplaneerimise Ametil korraldada keskkonnamõju strateegilise hindamise algatamise otsuse avaldamine 14 päeva jooksul otsuse tegemisest arvates ametlikus väljaandes Ametlikud Teadaanded ja ajalehes, milles Narva linn avaldab oma ametlikke teadaandeid.
4.4. Narva Linnavalitsuse Arhitektuuri- ja Linnaplaneerimise Ametil avalikustada Narva linna Kudruküla piirkonna teemaplaneeringu ja keskkonnamõju strateegilise hindamise algatamine massiteabevahendites vastavalt Planeerimisseadusele.

4.5. Narva Linnavalitsuse Arhitektuuri- ja Linnaplaneerimise Ametil avalikustada keskkonnamõju strateegilise hindamise algatamise otsus 14 päeva jooksul otsuse tegemisest arvates ametlikus väljaandes Ametlikud Teadeanded ja ajalehes, milles Narva linn avaldab oma ametlikke teadeandeid.

4.6. Keskkonnamõju strateegilise hindamise otsusest teavitada keskkonnamõju strateegilise hindamise järelevalve teostajat Keskkonnaameti Viru regiooni (Pargi 15, 41537 Jõhvi).

4.7. Käesolev otsus jõustub teatavakstegemisest.
4.8. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

Aleksandr Jefimov
Linnavolikogu esimees

